b'\n_START_ARTICLE_\nPovijesni centar Pule\n_START_PARAGRAPH_\nPovijesni centar Pule ili Stari grad Pula \xc4\x8dini za\xc5\xa1ti\xc4\x87enu urbanisti\xc4\x8dku cjelinu koja obuhva\xc4\x87a najju\xc5\xbeu gradsku jezgru Pule, tj. podru\xc4\x8dje centralnog gradskog bre\xc5\xbeuljka Ka\xc5\xa1tela. Granice povijesnoga centra podudaraju se s granicama grada do sredine 19. stolje\xc4\x87a i obuhva\xc4\x87aju podru\xc4\x8dje unutar nekada\xc5\xa1njih gradskih bedema. U Registru spomenika kulture podru\xc4\x8dje obuhvata ne\xc5\xa1to je \xc5\xa1ire i obuhva\xc4\x87a prostor ome\xc4\x91en sljede\xc4\x87im ulicama: Rivom, Flaciusovom, Dobrilinom i Laginjinom ulicom, Portaratom, Giardinima, Istarskom ulicom, Nimfejom, Flavijevskom ulicom, te Ulicom starih statuta. Ova za\xc5\xa1ti\xc4\x87ena urbanisti\xc4\x8dka cjelina grada Pule obuhva\xc4\x87a za\xc5\xa1ti\xc4\x87enu povijesnu jezgru Pule i zonu za\xc5\xa1tite oko Amfiteatra (ome\xc4\x91ena Scalierovom ulicom, Ozad Arene i Faverijskom ulicom). Ovo podru\xc4\x8dje administrativno pripada najve\xc4\x87im dijelom mjesnom odboru Starom gradu, \xc4\x8diji je opseg ne\xc5\xa1to ve\xc4\x87i, i Areni._NEWLINE_Povijesni centar Pule sadr\xc5\xbei tri tisu\xc4\x87e godina neprekinutu povijest \xc4\x8dovjekova naseljavanja ovog prostora. Na relativno malome prostoru mogu\xc4\x87e je do\xc5\xbeivjeti \xc4\x8ditavu pro\xc5\xa1lost od najstarijih prapovijesnih slojeva koji ocrtavaju obrise prve histarske gradine oko Ka\xc5\xa1tela, preko sa\xc4\x8duvanih mnogih anti\xc4\x8dkih spomenika, ali i jedinstvenog anti\xc4\x8dkog rastera ulica, zatim bizantske i frana\xc4\x8dke ostav\xc5\xa1tine, perioda slobodne komune, akvilejskog patronata, nekoliko stolje\xc4\x87a dugog mleta\xc4\x8dkog utjecaja, te burnih posljednjih dvjestotinjak godina kada su se nakon pada Mleta\xc4\x8dke Republike smjenjivale vlasti Carevine Austrije, Napoleonove Francuske, ponovo Austrije, pa Kraljevine Italije, kratkotrajnog njema\xc4\x8dkog perioda, zatim Jugoslavije i kona\xc4\x8dno Hrvatske. Tragovi svih vlasti koje su kroz povijest vladale ovim prostorom zrcale se i u povijesnom centru Pule.'